4 Go thwe’ng ka mehleng yeno? Go etša ge re bone kgaolong e fetilego, ka dinako tše dingwe mebušo e ile ya leka go thibela Dihlatse tša Jehofa. Kgaolong ye, re tlo ahlaahla tše dingwe tša ditsela tšeo mebušo e bjalo e lekilego go lekanyetša tsela yeo re hlankelago Modimo ka yona. Re tlo ahlaahla dikarolo tše tše tharo: (1) tshwanelo ya gore mokgatlo wa rena o ngwadišwe semmušo le ya go hlankela Modimo ka tsela yeo re nyakago, (2) tokologo ya go ikgethela kalafo ka go dumelelana le melao ya motheo ya Beibele le (3) tshwanelo ya gore batswadi ba godiše bana ba bona go ya ka ditekanyetšo tša Jehofa. Karolong e nngwe le e nngwe, re tlo bona kamoo baagi ba botegago ba Mmušong wa Mesia ba lwelego ka sebete go šireletša tokelo ya bona ya bohlokwa ya go ba baagi ba Mmušong woo le kamoo maiteko a bona a šegofaditšwego ka gona.